***1,5/2019/11.***

***Az egészségi alkalmasságot kizáró leggyakoribb okok***

*A rendvédelmi szervek hivatásos állományába, így a rendészeti szakgimnáziumba is csak egészségileg alkalmas személyek kerülhetnek, akik képesek az iskola elvégzése után a rendvédelmi szerveknél végzendő feladatok ellátására.*

*Az egészségi alkalmasság véleményezése nem a beiskolázásra való egészségi alkalmasságra irányul, hanem arra, hogy a megvizsgált személy az iskola elvégzése után, az adott szolgálati beosztásra alkalmas lesz-e, az adott munkakör követelményeinek egészségi, pszichikai és fizikai szempontból meg fog-e felelni.*

*Az egészségi alkalmasság meghatározásánál alapvető szempontként kell figyelembe venni, hogy a hivatásos állományba kerülők és az ott szolgálatot teljesítők a szolgálat ellátása során fokozott egészségi, pszichikai és fizikai igénybevételnek vannak kitéve. A rendvédelmi szervek egészségi alkalmassági követelményei nem azonosak a honvédségnél vagy a polgári életben meghatározott követelményekkel. Ebből következik, hogy aki katonai szolgálatra egészségileg alkalmas volt, nem biztos, hogy a rendvédelmi szervek hivatásos állományába is egészségileg alkalmas.*

***Nem vizsgálható, illetve minősíthető az a személy, aki betegállományban, kórházban van.***

***\*****Nőknél 160 cm, férfiak esetében 165 cm-nél alacsonyabb a testmagasság.*

***\*****Krónikus belgyógyászati megbetegedések (pl. cukorbetegség, gyomor-nyombélfekély, asthma bronchiale, stb.); jelentős testsúlytöbblet (testtömeg index számítás alapján)*

***\*****Allergia közepesen súlyos és súlyos formái*

*\*Az emésztőrendszer veleszületett anomáliái (pl. gluténérzékenység, laktóz intolerancia)*

***\*****A frontális (elülső) fogak hiánya, szuvasodása (az egészségi vizsgálat előtt a pótlást, illetve a kezelést el kell végeztetni).*

***\*****Érzékszervi fogyatékosság: halláscsökkenés, hallószervek krónikus gyulladása, ezek utáni állapota.*

***\*****Látáscsökkenés - a nyers visust, (szemüveg~~,~~ és/vagy kontaktlencse nélküli) látásélességet veszik alapul. Lézeres műtét utáni állapot a műtét előtti dioptriaszámtól függően – csak a -4,0D-nél kisebb fénytörési hibánál – lehet alkalmas, a műtét idejétől számított hat hónap eltelte után. Amennyiben a műtét előtti dioptriaszám -4,0 feletti, alkalmas minősítés műtétet követően sem adható. A dioptriaszám mértékét a műtét előtti szemorvosi vizsgálat leletével kell igazolni. A látóélesség csökkenése esetén az alkalmasság megítélésénél az 57/2009. (X. 30.) IRM-ÖM-PTNM együttes rendelet 1. számú mellékletének 061. pontjában foglaltak az irányadók.*

***\*****Színvakság, színtévesztés (bármilyen mértéke).*

***\*****Korábbi, valamint jelenleg fennálló és eszméletvesztéssel járó különböző betegségek (epilepszia, alkalmi eszméletvesztés).*

***\*****Öngyilkossági kísérlet, alkohol, drog és gyógyszerfogyasztás, depressziós, szorongásos kórképek, kezelés utáni állapotok.*

***\*****Csonttörések utáni maradandó elváltozások, fémrögzítéssel kezelt csonttörés utáni állapot csak a fémeltávolítás és az átépült csontszerkezet ép funkciója esetén minősíthető alkalmasnak.*

***\*****A beszéd kifejező és megértés zavara, olvasási (dislexia) zavar, írászavar (disgrafia), számolási (dyscalculatios) zavar.*

***Természetesen a fentieken kívül más megbetegedések is vannak, amelyek alkalmatlanságot jelenthetnek. Az egészségi, pszichikai és fizikai alkalmassági követelményeket az 57/2009. (X. 30.) IRM-ÖM-PTNM együttes rendelet tartalmazza részletesen.***